Når spændte 1.g’er møder ind til første skoledag inden længe, skal de være klar på et år, der ikke bare handler om at score 12-taller.

I alt 15 gymnasiale uddannelser har fået dispensation af Undervisningsministeriet, så de ikke længere er forpligtet til at give standpunktskarakterer til eleverne to gange om året.

På Rønde Gymnasium skal den 1.g-klasse, der er med i forsøget, heller ikke have karakterer for afleveringer eller fremlæggelser. Faktisk vil de kun blive bedømt med tal, i de fag de afslutter, og som skal på eksamensbeviset, fortæller rektor Sven Gaardbo.

Sven Gaardbo mener, at der er behov for at prøve en anderledes tilgang af. I dag er der nemlig for meget fokus på præstation og for lidt på læring.

- Det er den kultur, jeg synes er uheldig, og jeg godt vil have vendt, siger rektoren.

Unge vil præstere

Selv startede Sven Gaardbo i 1.g i 1978. Han og vennerne tog afslappet på fremtiden. Det skulle nok gå. Selvfølgelig betød karaktererne noget, men de definerede ham ikke.

Det giver meget pres i hverdagen, at man bliver målt og vurderet på alt det, man laver. Oskar andersen, elev

I dag er han rektor for en helt anden generation; en gruppe elever, der er anderledes målrettet, end han selv var dengang. Faktisk går de bekymrende meget op i karaktererne, mener Sven Gaardbo.

- De unge i dag bliver sporet ind på, at de skal have et mål. Undervejs i gymnasiet fokuserer de meget på, om karaktererne er gode nok til for eksempel at komme ind på jurastudiet. Hvis de ikke er det, så føler de sig som en fiasko.

Oskar Andersen, der snart skal starte i 2.y På Rønde Gymnasium, oplever selv, at der er meget fokus på karaktererne blandt eleverne.

- En karakter giver noget at leve op til. På den måde kommer man til at sammenligne sig med klassekammeraterne eller det nationale gennemsnit. Det giver meget pres i hverdagen, at man bliver målt og vurderet på alt det, man laver, siger han.

Kommentar i stedet for karakter

Sven Gaardbo underviser selv i engelsk og har så småt forsøgt sig med at skrue ned for karaktererne allerede sidste skoleår. Man behøver nemlig ikke at bede Undervisningsministeriet om lov til at lade være med at give karakterer for en engelsk stil.

Hans elever i 1.y har derfor fået nogle af deres afleveringer tilbage uden et tal - men i stedet med ti linjers skriftlige kommentarer.